**HK ŠKP Banská Bystrica** je slovenský hádzanársky klub žien, ktorý sídli v Banskej Bystrici. Vznikol v roku 1972 ako jeden z odielov *TJ Tesla Banská Bystrica*. Je majstrom Slovenska z roku 1999, 2-násobným finalistom Slovenského pohára a 2-násobným medailistom slovensko-českej interligy. Družstvo zaznamenalo najväčší úspech v európskych súťažiach, keď sa v sezóne 1997/98 prebojovalo do finále Pohára EHF. Od roku 2013 družstvo žien nevyvíja aktívnu činnosť.

História
--------

Prvé začiatky hádzanej v Banskej Bystrici sa datujú do 50-tych rokov, kedy hádzanú začali hrávať v klube *Lokomotíva Banská Bystrica*, v tom čase iba v mužskej kategórii. Ženská zložka pribudla v roku 1966, no v rovnakom období mužská zložka zanikla. Po 3 rokoch prišlo k stagnácii aj u žien a následnému prerušeniu hádzanárskej aktivity v tomto oddiele. 

V roku 1972 vznikol popri futbalovom a turistickom oddiele aj oddiel hádzanej, ktorý svoje zápasy hral na škvarovom ihrisku. Zakladateľom oddielu bol Ladislav Horváth. Prvý úspech prišiel v roku 1977, keď družstvo žien vyhralo krajské majstrovstvá a vzápätí aj kvalifikačnú baráž do Slovenskej národnej ligy, vtedajšej najvyššej celoslovenskej súťaže. V roku 1980 sa klub premenoval na ZVL Banská Bystrica a až do konca 80-tych rokov sa márne pokúšal postúpiť do najvyššej česko-slovenskej súťaže. Najbližšie sa k tomu dostal dvakrát, keď v nadstavbovej časti I. SNL skončil na 2. priečke. Postup do najvyššej súťaže sa družstvu podaril až po rozdelení Česko-Slovenska, keď Slovenský zväz hádzanej rozhodol o tom, že do I. slovenskej ligy postúpia až 2 družstvá. V tom čase popri ruskom trénerovi Viktorovi Kovaľovovi (neskoršie aj prezidenta klubu) klub angažoval aj 2 ruské legionárky – Irinu Kiričukovú a Larisu Sukačevovú. Družstvo skončilo v 1. ročníku najvyššej súťaže po základnej časti na 9. mieste a následne v nadstavbovej časti si udržalo prvoligovú príslušnosť.

Po dvoch sezónach záchrany sa v sezóne 1995/96 dostalo družstvo na 4. miesto a zaručilo si miestenku v európskych súťažiach. Jeho prvým súperom v Mestskom pohári EHF bolo španielske družstvo CBF Elda Prestigio, cez ktoré Bystričanky prešli a nakoniec skončili vo štvťfinále pohára. V ďalšej sezóne, pod vedením vtedajšieho trénera Tomáša Kuťku, skončilo družstvo prvýkrát na medailových pozíciách – strieborné za majstrovskou Šaľou. V sezóne 1997/98 vystupoval klub už pod novým názvom – SCP Banská Bystrica a rovnako skončil v domácej lige strieborný. V rovnakej sezóne zaznamenal svoj najlepší výsledok v európskych súťažiach, keď sa v Pohári EHF prebojoval až do finále, kde prehral s maďarským tímom Dunaferr SE Dunaújváros. V nasledujúcej sezóne sa v extralige hral prvýkrát play-off systém a po základnej časti druhá Banská Bystrica v ňom vyhrala finále so Šaľou a stala sa prvýkrát a naposledy majstrom Slovenska. V roku 1999 sa klub, už pod novým názvom MHK Banská Bystrica, neprihlásil do extraligy a na čas sa družstvo žien v súťažiach neukázalo. 

Pod názvom HK ŠKP Banská Bystrica sa v roku 2002 prihlásilo do 1. ligy, ktorú aj vyhralo a postúpilo zároveň do slovensko-českej interligy. Už v prvej sezóne skončilo vo WHIL strieborné a o niečo neskôr sa stalo aj vicemajstrom Slovenska. Až do roku 2007 patrilo medzi popredné interligové družstvá. Následne však kvôli finančným problémom z WHIL v priebehu súťaže odstúpilo. Návrat do súťaží sa podaril až v roku 2011, keď sa družstvo žien prihlásilo do 2. ligy, z ktorej hneď v prvej sezóne postúpilo do 1. ligy. V nej skončilo na 2. mieste za juniorským družstvom Michaloviec a malo právo postúpiť do WHIL. To ale kvôli ekonomickým dovôdom odmietlo a zotrvalo v 1. lige.

### Predchádzajúce názvy

* TJ Tesla Banská Bystrica
* ZVT Banská Bystrica
* HC SCP Banská Bystrica
* MHK Banská Bystrica

Úspechy
-------

Najvyššia slovenská súťaž:

* 1 x zlato – 1998/99
* 4 x striebro – 1996/97, 1997/98, 1999/00, 2003/04
* 3 x bronz – 2004/05, 2005/06, 2006/07

Interliga:

* 1 x striebro – 2003/04
* 1 x bronz – 2006/07

Slovenský pohár:

* 2 x finalista – 2003/04, 2006/07

Európske súťaže
---------------

Liga majstrov EHF
* 1999/00: 1. kolo

Pohár víťazov pohárov EHF
* 2004/05: 3. kolo
* 2005/06: 2. kolo

Pohár EHF
* 1997/98: finále
* 1998/99: osemfinále

| Pohár EHF 1997/98 |
| --- |
| 1. kolo |
| **Banská Bystrica** | 29 : 21 | 23 : 26 | Česko SK HC Veselí nad Moravou |
| Osemfinále (oba zápasy v B. Bystrici) |
| Spono Nottwil Švajčiarsko | 16 : 35 | 18 : 30 | **Banská Bystrica** |
| Štvrťfinále |
| VfB Lipsko Nemecko | 31 : 27 | 22 : 27 | **Banská Bystrica** |
| Semifinále |
| HC Oțelul Galați Rumunsko | 27 : 17 | 13 : 31 | **Banská Bystrica** |
| Finále |
| Banská Bystrica | 22 : 26 | 27 : 34 | Maďarsko **Dunaferr SE Dunaújváros** |

Vyzývací pohár EHF
* 2006/07: štvrťfinále
* 2007/08: 3. kolo
* 2008/09: 3. kolo

Mestský pohár EHF
* 1996/97: osemfinále

Referencie
----------

1. ↑   *SCP B. Bystrica víťazom extraligy žien!* [online]. mesto.sk, 9.5.1999, [cit. 2015-02-28]. Dostupné online. Archivované 2009-02-12 z originálu.
2. ↑   *História klubu* [online]. hadzanabb.sk, 9.5.1999, [cit. 2015-02-28]. Dostupné online. Archivované 2007-01-10 z originálu.
3. ↑   *Zerzáň mal pravdu, v závere Pohára EHF sa stretne Banská Bystrica s maďarským Dunaferrom* [online]. sme.sk, 14.4.1998, [cit. 2015-02-28]. Dostupné online.
4. ↑   *Banská Bystrica nemá peniaze, hádzanárky skončili vo WHIL* [online]. sport.pravda.sk, 10.12.2008, [cit. 2015-02-28]. Dostupné online.
5. ↑   *Hádzanárky Banskej Bystrice sa odhlásili z ligy* [online]. hadzanabb.sk, 10.12.2008, [cit. 2015-02-28]. Dostupné online.
6. ↑   *Banskobystrické hádzanárky vstávajú z popola* [online]. bbonline.sk, 12.10.2012, [cit. 2015-02-28]. Dostupné online.
7. ↑   *Udržať hádzanú v Banskej Bystrici aj do budúcna* [online]. bystrica.sme.sk, 25.10.2012, [cit. 2015-02-28]. Dostupné online.
8. ↑   *Majstrovská Iuventa na úvod WHIL 2012/2013 do Nitry* [online]. SZH, 20.6.2012, [cit. 2015-02-28]. Dostupné online.

Pozri aj
--------

* BK ŠKP Banská Bystrica (basketbal)

Externé odkazy
--------------

* Oficiálna stránka klubu (archive.org)

Zdroje
------

* Profil klubu na stránke Európskej hádzanárskej federácie (po anglicky)
* Profil klubu na stránke the-sports.org (po anglicky)